AlexejDobrolubov/national_council_slovak_2010 huggingface dataset:
33. schôdza NR SR - 11.deň - B. popoludní
Dátum: 2025-04-10
Poslanec: Jurík, Beáta (PS)
Druh vystúpenia: Vystúpenie s faktickou poznámkou

141. Ďakujem za slovo. V prvom rade ja vám chcem povedať, drahé kolegyne, že som nesmierne hrdá na to, že ste prišli s týmto návrhom zákona, a opäť raz, ako aj pri tých ostatných zákonoch, o ktorých sme sa tu dnes bavili mi je tak trošku ľúto, že sa nejedná o ministerské zákony, ako si aj ty, drahá Vierka, povedala, tak v prvom rade to malo byť na ministrovi školstva, prísť s takýmito konkrétnymi opatreniami hneď po tej tragédii. A, žiaľ, tento návrh zákona je teda reakciou na udalosť, ktorú už nikto z nás retrospektívne proste nijakým spôsobom nezvráti, a nemyslím si ani, že do budúcnosti to bude znamenať, že sa už určite nikdy niečo takéto nebude opakovať, ale ja si myslím, že tu sedíme v tejto Národnej rade aj preto, aby sme spravili všetko preto, aby sme čo najviac znížili tú možnosť, že by sa niečo takéto mohlo zopakovať. A práve tieto veľmi konkrétne opatrenia, ktoré vy navrhujete, tomu dozaista môžu dopomôcť. A ja som sa minulý týždeň zúčastnila a všetci sme tam boli pozvaní, ale, samozrejme, že sme tam boli asi traja poslanci a poslankyne, poslaneckých raňajok, ktoré teda organizoval bezpečnostný expert a bývalý štátny tajomník ministerstva vnútra a ktorých témou bola práve bezpečnosť, či už teda na uliciach, alebo aj v školách, a on nevedel, že je v Národnej rade predložený práve takýto návrh, a hovoril konkrétne o týchto opatreniach, ktoré teda aj on považoval za efektívne na predídenie, alebo teda prevenciu toho, aby sa zopakovala taká tragédia ako v Spišskej Starej Vsi. Takže mne je veľmi ľúto, že keby sem prišiel s týmto návrhom zákona pán minister, tak my zaň určite zahlasujeme. Veľmi ma mrzí, že, je super, že ste to spravili vy, ale koalícia ho opäť len zhodí zo stola a jednoducho mali tu návod na to, ako pomôcť tomu, aby sa to neopakovalo. Škoda.
33. schôdza NR SR - 11.deň - B. popoludní
Dátum: 2025-04-10
Poslanec: Jurík, Beáta (PS)
Druh vystúpenia: Vystúpenie s faktickou poznámkou

81. Ďakujem za slovo. Ja len chcem upriamiť pozornosť vážených kolegov a kolegýň z koalície, ktorí sa tu teraz zbiehajú, že tento návrh zákona, ktorý pán kolega predstavil a ktorý teda je o odškodnení obetí toho, čo sa stalo katastru, tak je podobne ako ďalšie zákony, o ktorých sme tu dnes bez vás, pretože ste tu nikto neboli, hovorili, vlastne niečo, čo by mali robiť ministerstvá, ktoré sú pod vaším vedením. Ja by som si vedela predstaviť, že napríklad tento zákon sem príde predniesť pán minister vnútra, ak sa teda už rozhodol, že či ten kataster pod neho spadá, alebo nie, a že jednoducho opraví niečo, čo sa pokazilo. Rovnako ako návrh pani poslankyne Jaurovej o Fonde na podporu umenia, ktorý, ja by som čakala, že ho sem príde predniesť pani ministerka Šimkovičová. Ďalej tu máme návrh poslankyne Ireny Bihariovej o Trestnom zákone, to sú... (Reakcia z pléna. Prerušenie vystúpenia predsedajúcim.) Gašpar, Tibor, podpredseda NR SR 82. Pani, pani poslankyňa, ja prvýkrát som zasrandoval, nechal som dohovoriť pani poslankyňu, venujte sa pánovi Hargašovi, nevenujete sa mu, začínate komentovať zákony, ktoré tu boli predtým, ja vás len upozorňujem a len som vám pozastavil vystúpenie. Nech sa páči, môžte pokračovať. Jurík, Beáta, poslankyňa NR SR 83. Ja, pán podpredseda, len hovorím, že rovnako tento návrh zákona, ako aj tie ostatné, ktoré sme tu dnes prezentovali, by mali sem prísť odprezentovať vaši ministri, pretože sa jedná o opravy chýb, ktoré oni narobili. Ďakujem.
33. schôdza NR SR - 10.deň - B. popoludní
Dátum: 2025-04-09
Poslanec: Jurík, Beáta (PS)
Druh vystúpenia: Vystúpenie s faktickou poznámkou

97. No, pán predseda, ty si sa vo svojom príspevku pýtal, že kto je teda autorom tejto hlúpej transakčnej dane, tohto experimentu. A nechcú prezradiť jeho meno, ani pán minister financií sa teda k tej dani nejak hrdo nehlási, asi vie prečo. Ale keby sme sa tak opýtali, že kto je za ňu zodpovedný, tak podľa mňa sa zhodneme na tom, že asi je to pán premiér a mňa úprimne mrzí, že sa musel posledné týždne, mesiace zaoberať spormi medzi pánmi Dankom a Huliakom, potom hľadať funkcie za hodnoty pre rebelov, potom musel vystúpiť na konzervatívnom samite, aby americký prezident na nás neuvalil clá, ibaže by ich teda nakoniec uvalil. Potom ešte sa zaoberal mimovládkami, samozrejme, Šimečkovou rodinou a dvomi pohlaviami, on nemal čas sa vlastne zaoberať týmto venezuelsko-maďarským unikátom, ktorý mu len taký nejaký transakčný fantomas tuto priniesol a on povedal, že no tak dobre, čo už, spravíme to. A takisto mi je veľmi ľúto tých ľudí, ktorí to musia obhajovať, a síce koaličných poslancov, ktorí vo všetkých tých diskusiách, do ktorých chodia s opozičnými poslancami, poslankyňami, tak musia klamať a zavádzať a popierať, a nie 76 pohlaví, ale to, že táto transakčná daň bude mať dopady na ľudí. A ja si myslím, že to ani nemusíte mať doktorát z ekonomiky, aby bolo každému jasné, že ak raz musia podnikatelia platiť nejaké zvyšné dane, tak, áno, premietne sa to do cien. A tie ceny kto zaplatí? Však tí ľudia vám to hovoria, píšu, oni to platia, oni. A ja som teda znamenie Váh a tie sa vraj vyznačujú tým, som si to prečítala, pán predseda, že v nich, podobne ako v Blížencoch, prebývajú dve duše, jedna chce vnímať citovo a druhá intelektuálne. No ale teda čo sa týka tejto hlúpej transakčnej dane, tak ja mám nielen pocit, ale aj rozumiem tomu, že prečo ju treba zrušiť. Ďakujem.
33. schôdza NR SR - 10.deň - B. popoludní
Dátum: 2025-04-09
Poslanec: Jurík, Beáta (PS)
Druh vystúpenia: Vystúpenie s faktickou poznámkou

26. Ďakujem za slovo. Pán kolega, ty si neskutočne pobavil pána ministra Šaška, jemu sa tá rozprava páčila, ale verím, že čo sa mu, naopak, nepáči, je tá transakčná daň, o ktorej si hovoril. Pretože tak ako ty si hovoril o tých dopadoch jej na samosprávy, tak minulý týždeň tu kolega Dvořák hovoril o dopadoch konkrétne teda na rezort zdravotníctva a ja chcem veriť, že tak ako sa aj predseda SNS a podpredseda parlamentu pán Danko vyjadril k tomu, aká je to hlúposť a pridal sa už aj minister Drucker, tak verím, že aj pán minister Šaško a ďalší sa k tomu pridajú, ale hlavne že s tým teda reálne niečo spravia. Ty si, pán kolega, niekoľkokrát zopakoval slovo experiment. No ale však my tu máme nejaký legislatívny proces a ja nechápem, ako môžte prísť s niečím, že ideme si toto vyskúšať a že jednoducho sa prijme nejaký návrh bez toho, aby boli jasné tie reálne dopady a všetko to, čo to spôsobí. Tak by som sa aj pánov koaličných vedcov, ktorí tu teda robia experimenty, opýtala, že či novela Trestného zákona bola tiež nejaký experiment, a že keď teda teraz nám kriminalita stúpa, tak že či povedia všetkým tým obvineným, ktorí boli zbavení obvinení, že viete čo, experiment sa nepodaril, tak nakoniec predsa len pôjdete za tie vaše skutky sedieť. Experiment, experiment, ktorý sme prebrali z Venezuely a z Maďarska. Ja neviem, ale to sú nejaké ekonomické tigre, tieto dve krajiny, že my sa inšpirujeme vo Venezuele a v Maďarsku? Lebo mne napríklad Maďarsko príde ako taký túlavý kocúrik, čo sa týka ekonomiky, pretože oni tam majú momentálne deficit vo výške 4,5 % hrubého domáceho produktu, tak neviem, nemohli by sme sa niekým iným inšpirovať? Však aj my sme chceli byť kedysi európskym ekonomickým tigrom, tak verím, že tú inšpiráciu môžme čerpať inde, ako na všetky štyri svetové strany, hlavne na východ a na juh. Ďakujem.
33. schôdza NR SR - 9.deň - A. dopoludnia
Dátum: 2025-04-08
Poslanec: Jurík, Beáta (PS)
Druh vystúpenia: Vystúpenie s faktickou poznámkou

4. Ďakujem za slovo a ďakujem, Peter, aj tebe za tvoje vystúpenie. Ja som rada, že pán minister našiel teda opäť cestu do Národnej rady, aby si ťa prišiel vypočuť, lebo minulý týždeň sme sa aj tak trochu báli o jeho zdravie, keď odišiel odtiaľto taký napajedený a keď sa potom nevedel vrátiť späť. Ja by som skutočne bola veľmi rada, keby našiel cestu napr. aj k ospravedlneniu sa ľuďom ako si ty, alebo aj k tým všetkým obetiam pandémie, ktorých pamiatku zneuctil svojimi veľmi nevhodnými slovami minulý týždeň. Peter, ty si prepojil túto situáciu, ktorú momentálne žijeme, so slintačkou a krívačkou s pandémiou COVID-19, a tak by som bola rada, keby sme si aj v tomto pléne predstavili, že napr. by ste teraz ako opozícia vyzývali farmárov, aby nedodržiavali pravidlá a zvážali ich pred Národnú radu alebo úrad vlády, keby sme im hovorili, že nám tu vládnu neschopní a nekompetentní ľudia a nemajú ich počúvať, predstavme si, že by sme ich strašili tým, že táto celá situácia je spôsobená niekým naschvál, napríklad že Bruselom a kvôli tomu, aby nám, Slovensku, ublížili, to už síce niekto robí, ale nie je z opozície, ale z koalície, predstavte si, že by sme týmto farmárom teraz sľubovali, že ale však nevadí, nedodržujte pravidlá a keď sa dostaneme my k moci, tak vás potom budeme kompenzovať za to nedodržiavanie. Tak ja si myslím, že to takto nechceme robiť a že ani vy nechcete, aby sa vám to dialo. A ja by som si skutočne veľmi priala, aby nám pán minister ako teda fundovaný právnik vysvetlil tento zámer jeho zákona a vôbec čo má to, že tu vraj, podľa neho, bola zle manažovaná pandémia, s tým, že sa idú odškodňovať ľudia, ktorí nedodržiavali pravidlá. Lebo najmä v súčasnej situácii je to niečo, čo sa vám skutočne vracia ako bumerang. Tak keby sme sa vedeli o tom odborne a vecne porozprávať, tak by to bolo lepšie ako ten cirkus minulý týždeň. Ďakujem.
33. schôdza NR SR - 8.deň - A. dopoludnia
Dátum: 2025-04-04
Poslanec: Jurík, Beáta (PS)
Druh vystúpenia: Vystúpenie s faktickou poznámkou

115. Ďakujem za slovo. Mária, ty si hovorila, že nemáme zhodu na tom, čo sú kultúrno-etické otázky . Ja verím, že máme zhodu na tom, že ľudia nie sú kultúrno-etické otázky. A tiež si zopakovala niekoľkokrát, že by nám všetkým malo záležať na tom, aby sa všetci ľudia v tejto krajine cítili dôstojne alebo aby žili dôstojný život , či už sú to teda starší, mladí, deti, všetci tí Matúšovia, Jurajovia, Martinovia, Sáry, Zoje, ja neviem, aj moji Bibi a Mišo, proste všetci. A keď už sa na niečom nevieme zhodnúť, tak verím, že aspoň na tomto, že na tom dobre detí. Aby sa každé dieťa v tejto krajine cítilo dobre, dôstojne, aby sa mu tu dobre žilo. A viete kto s nami, teda však ja súhlasím s Máriou, Mária asi so mnou, a viete kto ešte s nami v tomto súhlasí? Napríklad pani europoslankyňa Katarína Roth Neveďalová zo SMER-u. Citujem: „Všetkým by nám malo záležať na deťoch, ktoré takéto páry vychovávajú.“ Tak reagovala len pred niekoľkými dňami, na rozhodnutie Súdneho dvora EÚ, a to si tiež, Mária, spomínala, že tu máme rozhodnutia, či už teda Európskeho súdu pre ľudské práva, alebo Európskeho súdneho dvora, a konkrétne toto rozhodnutie je teda čerstvé a hovorí, že práva rodičov majú byť zachované, aj keď sa rodina presťahuje . Inak povedané, rodina je rodinou všade. V Taliansku, v Nemecku, v Rakúsku aj na Slovensku. A to sa uplatňuje aj na dúhové rodiny, a teda také, v ktorých deti vychovávajú ľudia rovnakého pohlavia. Zároveň teda sa vrátim aj k tomu, čo si, čo si hovorila a čo, čo, o čom sa tu bavíme, aj sama pani europoslankyňa za SMER povedala, že na Slovensku v tomto máme medzery, a mali by sme začať dialóg tak, že pritom budeme myslieť hlavne na tie deti. Veď tu preboha nežijeme na nejakom ostrove, že čo sa aplikuje inde, tak sa nemôže u nás. Ale potom, o čom je... (Prerušenie vystúpenia časomerom.)
33. schôdza NR SR - 8.deň - A. dopoludnia
Dátum: 2025-04-04
Poslanec: Jurík, Beáta (PS)
Druh vystúpenia: Vystúpenie s faktickou poznámkou

91. Ďakujem za slovo, pán predsedajúci. Pán kolega Majerský, vy ste sa dotkli vo svojej rozprave dvoch vecí, na ktoré budem reagovať, a síce ústava a Európa. Tak v prvom rade, čo sa týka tej ústavy, tak čl. I hovorí, že Slovenská republika je zvrchovaný demokratický a právny štát, neviaže sa na nijakú ideológiu ani náboženstvo . Prisahali sme na ústavu, aj to ste spomínali, tak ja nechápem, prečo tu dnes sedíme s týmito dvomi návrhmi zákonov. Článok XII hovorí, že ľudia sú slobodní a rovní v dôstojnosti a právach . Sú? Momentálne na Slovensku nie sú. A návrhy, o ktorých sa tu dnes bavíme, chcú vytesať do tej istej ústavy, doslova že niektorí sú menej a že na nich sa tento článok XII neaplikuje, že oni nie sú rovní a nie sú ani slobodní a nemajú dôstojnosť a nemajú mať žiadne práva . Článok XII ďalej pokračuje – základné práva a slobody sa zaručujú na území Slovenskej republiky všetkým bez ohľadu na.. . potom sú tam vymenované niektoré charakteristiky. Nikoho nemožno z týchto dôvodov poškodzovať, zvýhodňovať či znevýhodňovať . Tak opäť, načo tu dnes teda sedíme? Dotknem sa veľmi v rýchlosti aj tej Európy, pretože ja som v Európskom parlamente pracovala a vyjednávala som texty aj s kresťanskými demokratmi z EPP, a teda poviem vám, že v Európskom parlamente hlasujú aj za práva žien, proti násiliu, mnohí za Istanbulský dohovor, ktorým sa na Slovensku toľko straší, podporujú kvóty, podporujú LGBT ľudí. To robia kresťanskí demokrati v Európe, a nielen teda v Európskom parlamente, ale aj vo svojich vlastných národných štátoch. A mne je skutočne ľúto, že my tu máme sociálnych demokratov, ktorí v skutočnosti nie sú sociálnou demokraciou, a je mi ľúto aj to, že sa nepribližujeme k tým európskym štandardom, aj čo sa týka kresťanskej demokracie.
33. schôdza NR SR - 8.deň - A. dopoludnia
Dátum: 2025-04-04
Poslanec: Jurík, Beáta (PS)
Druh vystúpenia: Vystúpenie s faktickou poznámkou

55. Ďakujem za slovo. Ďakujem aj za tvoje vystúpenie, Lucia, v ktorom si nielen odborne, ale hlavne ľudsky vyjadrila stanovisko nášho klubu k týmto obludným návrhom. A nielen ako tvoja, tvoju priateľku, ale teda aj matku a ako človeka ma skutočne bolí to, čo tu robia, a zároveň sa netvárim, že to, čo ja cítim, je porovnateľné, pretože ja tu sedím v podstate v takej privilegovanej pozícii, lebo do môjho života sa nikto nestará, a teda, vďakabohu, pre tých ľudí, že sa do toho nestarajú, no viem tvoju bolesť skutočne pochopiť, lebo som človek a ľudskosť tu očividne niektorým chýba. A ja sa pripájam k tebe a chcem vyjadriť aj také poľutovanie nad pánom ministrom Suskom, ktorý po tom, čo tu musel prezentovať hanebnú novelu Trestného zákona, tak dostal ďalší trest, asi v tom SMER-e vás nemajú veľmi radi, že ste toto dostali. Chcem vyjadriť aj pohoršenie a hnev nad spôsobom, akým chcete ublížiť ľuďom a ako o nich diskutujete, akoby boli nejaké veci. Mimochodom, práve teraz stojí pred Národnou radou občianka tejto krajiny, ktorá má pre vás jasný odkaz, že je ľudská bytosť a nie žiadna kultúrno-etická otázka, tak možno by ste jej mohli ísť vysvetliť, že prečo podľa vás nie je. Alebo viete čo? Radšej tam nechoďte, to by bola len hanba. Chcem vyjadriť aj pobavenie nad tým, ako tu niektorí ľudia, ktorí žijú všetkým, len nie konzervatívnym spôsobom života, hovoria o tradičných rodinách a chcú iným nanútiť niečo, čo ani len sami nerobia, a zároveň teda vyjadrujem aj moju, našu neutíchajúcu podporu všetkým ľuďom, ktorí nie sú ako vy – a, vďakabohu, že nie sú ako vy.
33. schôdza NR SR - 8.deň - A. dopoludnia
Dátum: 2025-04-04
Poslanec: Jurík, Beáta (PS)
Druh vystúpenia: Vystúpenie s faktickou poznámkou

51. Ja vás chcem, pán predsedajúci, poprosiť, aby ste utíšili kolegov z koalície v sále, pretože, myslím, že vyrušovali hlavne pani predkladateľku, lebo až ja som ich počula, o čom diskutovali... teda pána ministra... (Prerušenie vystúpenia predsedajúcim.)
33. schôdza NR SR - 7.deň - B. popoludní
Dátum: 2025-04-03
Poslanec: Jurík, Beáta (PS)
Druh vystúpenia: Vystúpenie s faktickou poznámkou

35. Tak ja ďakujem, samozrejme, pánovi podpredsedovi vlády, že ocenil kvalitu mojej otázky, ale ja nemôžem oceniť kvalitu jeho odpovede, pretože podľa informácií, ktoré máme, sa jedná o sumu prevyšujúcu 80 mil. zatiaľ eur a zvyšok, čo má byť cez 200 mil., momentálne blokuje pán Viktor Orbán, maďarský premiér. Takže chcela som sa dopýtať pána ministra Kaliňáka, že či nejakým spôsobom na diplomatickej úrovni sa snažia tlačiť na Maďarsko, aby tieto peniaze odblokovalo, aby prestalo vydierať Európsku úniu, pretože si myslím, že je to v záujme Slovenska, aby sme tie peniaze dostali, tú zvyšnú časť. Ale tak keď mi hovoríte, že to tak nie je, tak ja sa ešte dopýtam a nemusíte mi odpovedať, ďakujem, šetríme čas na ďalšie otázky.
33. schôdza NR SR - 7.deň - B. popoludní
Dátum: 2025-04-03
Poslanec: Jurík, Beáta (PS)
Druh vystúpenia: Vystúpenie s faktickou poznámkou

31. Ďakujem za slovo a ďakujem aj vám, vážený pán podpredseda vlády, za prečítanie tejto odpovede. Ja by som chcela túto doplňujúcu otázku využiť na to, aby som požiadala vedenie Národnej rady, aby, ak je to možné a verím, že to je možné, zabezpečilo, aby na hodinu otázok skutočne chodili členovia a členky vlády, ktorým boli vyžrebované otázky, pretože nemá to veľký zmysel, že nám tu iný člen vlády číta vopred napísanú odpoveď a tá doplňujúca otázka už je potom iba taká, že no tak mi pošlite písomné stanovisko daného ministra. A tým vôbec nechcem povedať, že by ste mi vy, pán podpredseda vlády, nevedeli na doplňujúcu otázku odpovedať, ale predsa len to nie je to isté. A ja by som teda ocenila či už to, že vy ste tu, hoci myslím, že ani nemáte vyžrebovanú otázku, ale zároveň aj pána ministra pôdohospodárstva, ktorý teda má vyžrebované otázky a ktorý je tu s nami, nie je v tom žiadna irónia, napriek tomu, že v jeho rezorte je momentálne skutočne vážna situácia, tak on tu sedí, prišiel sa zodpovedať parlamentu, lebo tak to má byť, členovia a členky vlády majú chodiť či už na výbory, alebo sem na hodinu otázok, pretože toto je parlamentný režim stále a mne je skutočne veľmi ľúto, že táto hodina otázok sa zmenila na akési teátro, kde sa iba čítajú odpovede. Tak ja ešte raz ďakujem členom vlády, ktorí sú tu a ktorí si tieto povinnosti plnia a ctia, a naopak teda by som bola veľmi rada, keby to už od budúceho týždňa možno sa zmenilo, aby to malo význam chodiť sem vo štvrtok. Ďakujem veľmi pekne.
33. schôdza NR SR - 6.deň - B. popoludní
Dátum: 2025-04-02
Poslanec: Jurík, Beáta (PS)
Druh vystúpenia: Vystúpenie s faktickou poznámkou

136. Ďakujem za slovo, no mňa asi instagramový algoritmus nemá veľmi rád, lebo mi dnes ráno ponúkol video pána ministra Šutaja Eštoka, v ktorom hovoril, že parlament je jeden veľký cirkus. A to, čo tu on predviedol, to sa skutočne podobalo na jedno veľmi nevkusné číslo a ja som sa ho chcela opýtať, no škoda, že tu už nie je, že či nie je schopný diskutovať slušne, odborne a vecne, tak ako to robia aj iní ministri. Zvláda to pán minister Šaško, pani ministerka Saková, predviedol to tu aj pán minister Ráž, dokonca pán minister Taraba dnes veľmi konštruktívne pristupoval k tej diskusii, no pán minister Šutaj Eštok sa chváli tým, že je právnik a ja by som teda od neho veľmi rada počula nejaké právne argumenty, že prečo vlastne sem prišiel s týmto zákonom a nijakým spôsobom nevysvetlil doteraz, že aký súvis má to, že tu bola vraj zle manažovaná pandémia s tým, že prečo sa idú odškodňovať ľudia, ktorí jednoducho nedodržiavali pravidlá. To nám mohol kľudne veľmi slušne a z právneho hľadiska nejakým spôsobom vysvetliť. Žiaľ, nebol toho schopný a táto vláda tu zriadila splnomocnenca vlády pre vyšetrovanie pandémie a on namiesto toho, aby presne vyšetroval to, čo vy voláte zlyhania alebo teda nejaké chyby v manažmente, že prečo sa tak alebo hentak kupovali testy, rúška, očkovacie látky, tak ten zatiaľ tu skúma kukuricu a píše si s Barackom Obamom. No tak potom ste zriadili ďalší tím, ktorý teda toto má prešetriť a my stále jednoducho nevieme, že kde sú tie zlyhania, je tu len nejaká objednávka na pomstu a toto skutočne nevyzerá dôstojne. Padla tu taká otázka, že či nemáte hanbu. No očividne pán minister hanbu nemá, keď hovoril o obetiach pandémie to, čo hovoril, ale ja by som ho chcela aspoň takto na diaľku poprosiť, že nech má aspoň úctu a rešpekt k ľuďom, ako sú pán Stachura alebo aj pán Majerský, ktorí tu vlastné životy riskovali pre iných, to by snáď mohol byť schopný spraviť. (Potlesk.)
33. schôdza NR SR - 6.deň - A. dopoludnia
Dátum: 2025-04-02
Poslanec: Jurík, Beáta (PS)
Druh vystúpenia: Vystúpenie s faktickou poznámkou

62. Ďakujem za slovo. Pán kolega Majerský, ty si zopakoval niekoľkokrát slovo absurdnosť, podľa mňa aspoň toľkokrát, koľko poslanci a poslankyne SNS hovoria za tým pultíkom slovo liberalizmus. Ale máš v tom možno pravdu, ja by som možno šla aj ďalej, lebo toto nie je len totálna absurdnosť, ale je to, aby som zostala teda v tom zdravotníckom žargóne, je to choré a je to nebezpečné, čo sa momentálne tu snažia spraviť. A ja sa tak pýtam sama seba, že v akej krajine tu žijeme, keď sa na nejakej poľovníckej chate píše PVV a šla by som ďalej, ako šiel pán poslanec Mikloško, v tom, že toto nie je len o amnestii alebo nejakej forme amnestie pre Roberta Fica, toto je aj určitá forma volebnej korupcie, pretože tu jednoducho niekto sľúbil ľuďom, ktorí nedodržiavali pravidlá, že potom budú za to odmenení. A ja sa tak pýtam, keď niečo takéto momentálne prejde, tak čo bude ďalšie. Čo keď tu niekto príde, nejaká strana s tým, že sľúbi ľuďom, ktorí, ja neviem, nedodržiavajú pravidlá cestnej premávky, ktorí proste nedodržujú rýchlosť a dostanú za to pokuty, no tak viete čo? My vás potom odmeníme, keď my prídeme k moci. To je, to je absolútne tá istá absurdita a vravím, ono to nie je len o tom, že by to bol nejaký nezmysel, však tých nezmyslov tu už schválila táto koalícia niekoľko, ale toto je vyslovene choré a nebezpečné. A ja sa tak aj pýtam sama seba, že ako môžte ísť až tak ďaleko, že prejavujete takúto formu nielen nerešpektu, ale aj neľudskosti ku všetkým tým obetiam, ktoré, ktoré prišli o život aj kvôli tomu, že iní ľudia sa správali nezodpovedne. A vy týchto ľudí idete odmeniť. To je, to je skutočne až neľudské.
33. schôdza NR SR - 5.deň - B. popoludní
Dátum: 2025-04-01
Poslanec: Jurík, Beáta (PS)
Druh vystúpenia: Vystúpenie s faktickou poznámkou

93. Ďakujem za slovo. Ďakujem aj za vaše vystúpenie, pán kolega. Ja budem najskôr reagovať na tie hybridné hrozby, ktoré ste spomínali a síce to, že Slovensko sa v roku 2024 zúčastňovalo na tvorbe iniciatív v tejto oblasti, tak aj podľa toho, čo ste opísali, a podľa toho, čo tu žijeme, tak Slovensko je pre EÚ hybridnou hrozbou samo osebe a neviem teda, keď sa zúčastňovalo týchto iniciatív, že čo konkrétne tam presadzovalo. Ja by som sa chcela dotknúť ale ďalších troch bodov z tejto správy, a síce prvým bude eurointegračné ambície Ukrajiny a konkrétne posledná veta hovorí, že Slovenská republika podporí začatie rokovaní v roku 2025 čo najskôr o tematických blokoch, počnúc klastrom základné hodnoty, tak momentálne práve otvorenie tohto klastru blokuje Maďarská republika. A ja som sa to už pýtala aj na hodine otázok, ale ešte mi nebolo zodpovedané, že či teda využijeme naše diplomatické úsilie na to, aby Maďarsko odblokovalo túto časť, keď už tak veľmi podporujeme Ukrajinu v tej integračnej snahe. Ďalej ma tak trochu pobavila časť o Gruzínsku, že Slovenská republika pokračovala v podpore Gruzínska v jeho smerovaní do Európskej únie. Tak videli sme, že tá gruzínska vláda toto integračné úsilie stopla, tak neviem, v čom teda podporujeme my Gruzínsko. A náš pán premiér podporuje gruzínsku vládu, čiže on ju vlastne podporuje v tom, že to stopla, ale zároveň mi, no nedáva mi to úplne zmysel. Ďalšia veta, ktorá ma zaujala sa týkala európskeho mierového nástroja a síce toho, že otázka ako prekonať blokovanie vo vzťahu k Ukrajine zo strany jedného členského štátu Európskej únie. No opäť je to to Maďarsko, ktoré blokuje aj pre nás vyplatenie miliónov a miliónov eur z tohto nástroja. Tak taktiež by som chcela vedieť, že či teda budeme využívať diplomatické úsilie na to, aby sa toto blokovanie odblokovalo. Ďakujem.